SADA ČITATE Psihijatar prije devet mjeseci zaključio da se piromanki iz Dubrave stanje značajno poboljšalo i da se više ne treba liječiti

Psihijatar prije devet mjeseci zaključio da se piromanki iz Dubrave stanje značajno poboljšalo i da se više ne treba liječiti Nakon što je piromanki (53) privedenoj jučer zbog sumnje da je u subotu namjerno izazvala požar u Dubravi, zbog izazivanja čak sedam požara prije dvije godine na istom području, 2018. godine određeno psihijatrijsko liječenje, nakon pet mjeseci liječenja nadležni psihijatar utvrdio je da joj se stanje značajno poboljšalo te stoga nije podnesen zahtjev za produljenje liječenja, doznajemo od predsjednice Županijskog suda u Šibeniku Nives Nikolac.

29.07.2019, 14:20h29.07.2019, 14:32hN. Medić

Naime, Općinski sud u Šibeniku je 29. ožujka 2018. godine donio presudu kojom je utvrdio da je 53-godišnjakinja u neubrojivom stanju počinila kazneno djelo dovođenja u opasnost života i imovine općeopasnom radnjom ili sredstvom, a presuda je postala pravomoćna istog dana kada je i donesena.

Sud je istom presudom odredio i psihijatrijsko liječenje na slobodi u trajanju od šest mjeseci, a odlučeno je da se nakon pravomoćnosti presude predmet uputiti Županijskom sudu u Šibeniku, nadležnom sudu za postupak psihijatrijskog liječenja na slobodi.

Potom je Županijski sud u Šibeniku 21. svibnja 2018. godine donio rješenje kojim je 53-godišnjakinja upućena na psihijatrijsko liječenje na slobodi u Opću bolnicu Šibensko-kninske županije, Odjel psihijatrije, s početkom od 1. lipnja 2018. godine.

Nadležni liječnik, psihijatar Odjela psihijatrije Opće bolnice Šibensko-kninske županije, je 31. listopada 2018. godine izvijestio Županijski sud u Šibeniku da se akutno psihičko stanje 53-godišnjakinje značajno poboljšalo i nije podnesen prijedlog za produljenje psihijatrijskog liječenja, doznajemo od predsjednice Županijskog suda u Šibeniku.

O piromanki su se, nakon medijskih natpisa da nakon svega 53-godišnjakinja cijelo vrijeme radi u HAC-u, oglasili i iz te državne firme, potvrđujući da je riječ o njihovoj djelatnici. Potvrditi su i da je 2017. godine protiv radnice vođen kazneni postupak u okviru kojeg je po mišljenju sudskog vještaka bilo nužno provođenje psihijatrijskog liječenja ambulantnog tipa.

Nakon liječenja, utvrđeno je da je 53-godišnjakinja ipak radno sposobna te kako nema opasnosti od ponavljanja kaznenog djela, a onda je u subotu ponovno privela šibenska policija zbog sumnje da je izazvala najveći ovogodišnji požar na području Hrvatske.

Kako je danas za ŠibenikIN pojasnila Vlatka Novak, psihijatrica iz šibenske bolnice piromanija je vrsta psihičkog oboljenja, koja je vrlo često vezana uz druge psihičke probleme, a mogu je imati osobe s određenim intelektualnim teškoćama, starije osobe s oštećenjem mozga, osobe koje boluju od padavice... No, piroman ne mora imati uočljive psihološke bolesti. Radi se, tvrdi naša sugovornica, o poremećaju nagona.

- Takve osobe, koje imaju snažnu potrebu za paljenjem vatre, osjećaju emocionalno rasterećenje i užitak kad pale ili gledaju požar. Tome uglavnom prethodi osjećaj tjeskobe ili bijesa – objasnila je Novak.